CXLVI.  D[idaco] archiepiscopo Compostellano Guidonem militem ad S. Jacobum iter facientem, commendat.   (Anno 1121, Jul. 5.) [FLOREZ,  Esp. sagr.  XX, 339.]
CALIXTUS episcopus, servus servorum Dei, venerabili fratri D. Compostellano archiepiscopo, salutem et apostolicam benedictionem.
Miles iste fidelis noster Guido votum habuit beatissimi Jacobi apostoli ecclesiam visitandi. Rogamus itaque dilectionem tuam ut quandiu ibi fuerit eum pro amore nostro commendatum habeas. Si qua vero nobis significare volueris, ei fideliter committere poteris. Dat. Lat. III Non. Julii.